Elsebeth Gerner Nielsen (RV), 2006-02-24:
Det er statens eget organ, Institut for Menneskerettigheder, der er kommet med et ret kritisk høringssvar – i alt fald med hensyn til en del af forslaget.
Jeg vil gerne minde om, at Institut for Menneskerettigheder jo siger, at en meget stor del af lovforslaget er i orden, men at den del, der vedrører flygtninge, sandsynligvis ikke er i orden.
Netop når vi taler om den meget lille gruppe og den allersvageste gruppe af de indvandrere, vi overhovedet har, ville det så ikke være en god idé at holde sig på den sikre side af de internationale konventioner?
Er der nogen grund til, at vi igen løber ind i en kritik fra Europarådet og Human Rights Watch og FN eksempelvis?
Det Radikale Venstre finder det nødvendigt at sikre det demokratiske retssamfund mod mennesker, som ikke overholder lovgivningen.
Det gør vi ved at håndhæve lovgivningen i form af udstedelse af bøde eller frihedsberøvelse i tilfælde af lovovertrædelser.
For udlændinge er der endvidere den særlige mulighed, at straffen også kan bestå i, at den pågældende bliver udvist.
Sådan er det allerede.
Lovforslaget indebærer, at der i fremtiden skal meget mindre til, før en udlænding kan udvises.
Vi stiller os på ingen måde afvisende over for forslaget.
Det Radikale Venstres udlændingepolitik drejer sig om at beskytte de mennesker og de familier, der virkelig har brug for den danske stats beskyttelse.
Vi har ingen sympati for forbrydere.
De skal kunne retsforfølges, og udlændinge, som ikke overholder dansk lovgivning, skal sendes hjem, hvis de ikke risikerer forfølgelse.
Derfor er vi parate til at acceptere de foreslåede stramninger for alle udlændinge, men ikke for flygtninge og for børn under 18 år.
Det vil sige, at mennesker, der er her som studerende, på en arbejdstilladelse eller f.eks. som religiøse forkyndere, bør kunne udvises, hvis de gentagne gange begår kriminalitet.
Flygtninge derimod er i en ganske særlig situation.
De har ufrivilligt måttet forlade deres land, og de har fået asyl i Danmark, fordi de risikerede deres liv ved at blive, hvor de var.
Flygtninge er af samme grund beskyttet af en række vigtige internationale konventioner, hvoraf Genèvekonventionen er den vigtigste.
Høringssvarene fra bl.a. Dansk Flygtningehjælp og Amnesty International gør i stærke vendinger opmærksom på, at Danmark vil have svært ved at overholde det internationale regelsæt på flygtningeområdet, hvis lovforslaget gennemføres i dets nuværende form.
Derfor opfordrer Det Radikale Venstre regeringen til at ændre lovforslaget, således at de foreslåede stramninger alene kommer til at gælde udlændinge, der ikke er flygtninge.
Til orientering skal jeg gøre opmærksom på, at der sidste år kom ca. 27.000 indvandrere frivilligt til Danmark og ca. 1.000 flygtninge.
Jeg foreslår med andre ord, at vi undtager den svageste gruppe udlændinge fra lovgivningen, nemlig flygtninge og børn, af humanitære grunde, men også fordi Danmark efter vores opfattelse skal holde sig på den rigtige side af de internationale konventioner.
Det har vi brug for.
Det er vigtigt for os at signalere til omverdenen, at Danmark er et retssamfund, der selvfølgelig har respekt for de internationale institutioner.
Vi gør endvidere stilfærdigt opmærksom på, at med den netop indgåede indfødsretsaftale vil der komme til at leve en meget stor gruppe mennesker i vor midte, som er for syge til at lære dansk og dermed for syge til at blive danske statsborgere.
Fra en række undersøgelser ved vi, at psykisk syge mennesker oftere begår kriminalitet end andre.
For psykisk syge borgere, der aldrig kan blive danske statsborgere, er det en meget farlig situation at være i.
Det er os også magtpåliggende, at vi ikke får skabt en gruppe mennesker, der lever i Danmark på såkaldt tålt ophold.
Vi kan tilslutte os forslaget om betinget udvisning, sådan som det er endt med at blive udformet.
Vi havde en række problemer med forslaget, som det oprindelig var formuleret, men som det ser ud nu i lovforslaget, og som vi har forstået det, støtter vi det.
Efter vores opfattelse kan det have en stærk præventiv virkning at sige til et menneske: Hvis du fortsætter ud ad den løbebane, du er på, så bliver du udvist næste gang, du går over stregen.
Vi mener dog ikke, at en religiøs forkynder skal kunne udvises, blot fordi han eller hans hund har forstyrret postudbringningen – det står der så heller ikke noget om i lovforslaget, men jeg vil gerne have en oversigt over, hvad det er for former for kriminalitet, man mener der skal kunne udvises for.
Med disse ord glæder vi os til udvalgsarbejdet.